วิลเลี่ยม โกลด์ดิ้ง สูญเสียความเชื่อมั่น ต่อมนุษยชาติ
หลังจากเข้าประจำการบนเรือรบ ในช่วงสงครามโลกครั้งที่สอง
ครูสอนปรัชญาที่กลายเป็นผู้หมวด ในกองทัพเรืออังกฤษ พบกับ
ธรรมชาติที่น่าหวาดกลัว ในหมู่เพื่อนมนุษย์
หลังจากกลับมาอังกฤษ ในช่วงสงครามเย็น ระหว่างสองขั้วมหาอำนาจ
ที่ข่มขู่กันและกัน เรื่องการทำลายล้างด้วยอาวุธนิวเคลียร์
เขาตั้งคำถามกับ รากเหง้าที่แท้ ของธรรมชาติของมนุษย์
ความคิดเรื่องความรุนแรงที่หลีกเลี่ยงไม่ได้ กลายเป็นแรงบันดาลใจ
ให้เขาเขียนนวนิยายที่โด่งดัง ชื่อว่า Lord of the Flies (วัยเยาว์อันสิ้นสูญ)
หลังจากถูกปฏิเสธจากสำนักพิมพ์ 21 แห่ง
นวนิยายได้ตีพิมพ์ในปี 1954
ชื่อนวนิยายมาจาก บีเอลเซลบับ ปีศาจซึ่ง เป็นตัวแทนของความยโสโอหัง และสงคราม
ซึ่งเป็นแกนสำคัญของหนังสือของโกลด์ดิ้ง
นวนิยายเสียดสีขนบเรื่องผจญภัยบนเกาะ
แนวเรื่องซึ่งเป็นที่นิยมในหมู่เด็กชายวัยรุ่น เรือล่มไปติดอยู่ในสถานที่น่าพิศวง
ตัวเอกในเรื่องราวเหล่านี้ เอาชนะธรรมชาติ
หลบเลี่ยงอันตรายที่เกิดจาก สภาพแวดล้อมใหม่
ขนบเรื่องผจญภัยยังแฝงไปด้วย มุมมองการเล่าแบบเจ้าอาณานิคม
ซึ่งพบในผลงานผู้เขียนชาวอังกฤษ จำนวนมากในขณะนั้น
ในเรื่องราวส่วนใหญ่ เด็กชายสอนชาวเกาะ ที่อาศัยอยู่ดั้งเดิม
ให้รู้จักคุณค่าแบบตะวันตกที่ พวกเขามองว่าสูงกว่า
การเสียดสีของโกลด์ดิ้ง ลงรายละเอียด เพราะเขาตั้งใจใช้ทั้งฉากหลัง
และชื่อตัวละคร จากนวนิยายของ อาร์ เอ็ม บาเลนไทน "Coral Island"
หนึ่งในนวนิยายผจญภัยติดเกาะ ที่เป็นที่นิยมมากที่สุด
แต่ในขณะที่นวนิยายของบาเลนไทน ให้คำสัญญากับผู้อ่านว่า
"จะได้รับสุข ได้ประโยชน์ และความสนุกสนานไม่จำกัด"
โกลดดิ้งกลับเตรียมจะนำเสนอ มุมมองที่มืดมนกว่านั้น
"Lord of the Flies" เปิดเรื่องตอนที่ เด็กชายอยู่บนเกาะแล้ว
บางส่วนของบทสนทนาบอกใบ้ ว่าการเดินทางของพวกเขาน่ากลัว
เครื่องบินถูกยิงตกลงมาท่ามกลาง สงครามนิวเคลียร์ที่ไม่ได้ระบุชัด
เด็กๆอายุระหว่าง 6 ถึง 13 ไม่รู้จักกันมาก่อน
ยกเว้นกลุ่มนักร้องประสานเสียง แต่งเครื่องแบบสีดำ นำโดยเด็กชื่อ แจ๊ค
และเช่นเดียวกับในเรื่อง "Coral Island" ของบาเลนไทน
บ้านใหม่ของเด็กชายเหมือนสรวงสวรรค์
มีน้ำจืด ที่พัก และแหล่งอาหารจำนวนมาก
แต่ตั้งแต่เริ่มเรื่องในหน้าแรกของนวนิยาย
ความมืดน่ากลัวปกคลุมอยู่เหนือ บรรยากาศที่ดูสงบ
เงาของเด็กชายถูกนำไปเปรียบกับ สัตว์มีปีก สีดำ คล้ายค้างคาว
ในขณะที่สมาชิกวงประสานเสียง
ปรากฏตัวเหมือนบางสิ่งดำมืด เคลื่อนตัวมาตามชายหาด
ภายในไม่กี่ชั่วโมงหลังมาถึงเกาะ
เด็กชายส่วนหนึ่งเริ่มเล่าลือถึง สัตว์ป่าดุร้าย
ที่อาศัยอยู่ในป่า
จากการเริ่มเรื่องที่คลุมเครือนี้
เรื่องเล่าของโกลด์ดิ้งยังบอกเราว่า การร่วมมือกัน ล้มเหลวได้รวดเร็วแค่ไหน
เมื่อปราศจากการควบคุมของผู้ใหญ่
ในตอนแรก ผู้รอดชีวิต พยายามจัดระเบียบการใช้ชีวิตร่วมกัน
เด็กชายชื่อ ราฟ เป่าหอยสังข์ เพื่อเรียกทุกคนมารวมกัน
แล้วแบ่งหน้าที่
แต่ แจ๊ค ต้องการแข่งขันกับ ราฟ ในการเป็นหัวหน้า
ทำให้เกิดการแบ่งกลุ่ม และเด็กๆ ทำตามความต้องการด้านมืด
เด็กๆลืมเรื่องการขอความช่วยเหลือ
ไม่สนใจเสียงเรียกร้อง ที่ใช้เหตุและผล
เดินตามแจ๊คโดยไม่สนใจว่ากำลังเดินไปสู่ หน้าผาบนเกาะ และสุดขอบของความบ้าระห่ำ
แก่นเรื่องของนวนิยายกล่าวถึงคุณค่าสากล เช่น คุณธรรม การเคารพความเป็นคน และการสร้างสังคม
ทำให้ผลงานเรื่องนี้กลายเป็นวรรณกรรมคลาสสิก
ที่เสียดสีทั้งความนิยมในสมัยนั้น และความเชื่อที่มีมานานเกี่ยวกับมนุษยชาติ
ส่วนใหญ่เรื่องเล่าผจญภัยบนเกาะ มักสนับสนุนการล่าอาณานิคม
"Lord of the Flies" เบี่ยงประเด็น ที่มักมาคู่กับแนวเรื่องนี้ไปอย่างสิ้นเชิง
แทนที่จะเล่าถึงการมองชนพื้นเมือง ว่าเป็นคนเถื่อนจากมุมมองตะวันตก
โกลด์ดิ้งเปลี่ยนเด็กนักเรียนชายชาวอังกฤษ ผู้เหมือนเทวดาให้กลายเป็นสัตว์ร้าย
ในขณะที่กลุ่มเด็กชายต่อสู้ ในสงครามของพวกเขาบนเกาะ
สงครามที่มีอานุภาพทำลายล้าง และนำพาพวกเขามาที่นี่
ก็ดำเนินต่อไป ตามท้องเรื่อง
ถึงแม้ว่าเด็กๆเหล่านี้ จะรอดจากการทำร้ายตนเอง
แต่พวกเขาจะกลับไปสู่ โลกแบบไหนกัน?
เนื่องจากไม่มีที่ยึดโยง ให้ตัวละครเหล่านี้เข้ากับ
สถานที่หรือช่วงเวลาใดช่วงเวลาหนึ่งโดยเฉพาะ นวนิยายเรื่องนี้คงความเป็นอมตะ
เป็นการตรวจสอบธรรมชาติของมนุษย์ อย่างหมดเปลือก
และถึงแม้ว่าผู้อ่านทุกคนอาจไม่เห็นด้วย กับมุมมองหม่นมัวของโกลด์ดิ้ง
เนื้อเรื่องของ "Lord of the Flies" ก็น่าสะเทือนใจมากพอที่จะ
ทำให้แม้แต่คนที่ตั้งใจจะมองโลกในแง่บวก อาจเสียความมั่นใจได้